บลจ.ทาลิส ชูจุดต่างบริหาร โฟกัสหุ้นไทยขาขึ้นเตรียมออกกองทุนหุ้นมูลค่าประมาณ 500 ลบ.
บลจ.ทาลิส ชูจุดต่างบริหาร โฟกัสหุ้นไทยถึงรอบขาขึ้น
23 พ.ค. 2559

นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน ทาลิส จำกัด (บลจ.ทาลิส) เปิดเผยว่า ภาพรวมการดำเนินงานของ บลจ.ทาลิส ในปีนี้ จะเดินหน้าออกกองทุนรวมมากขึ้น จากปัจจุบันที่มีแต่กองทุนส่วนบุคคล หรือไพรเวทฟันด์ โดยในช่วงไตรมาส 3/2559 บริษัทเตรียมจะออกกองทุนหุ้นมูลค่าประมาณ 500 ล้านบาท และหลังจากนั้นในช่วงครึ่งปีหลังจะออกกองทุนต่อเนื่องอีกราว 3-4 กอง
ทั้งนี้จากการเดินหน้าออกกองทุนรวมดังกล่าว บวกกับการขยายตัวของกองทุนส่วนบุคคล จะทำให้บริษัทมีสินทรัพย์ภายใต้การบริหาร (AUM) ในปีนี้ถึงระดับ 5,000 ล้านบาท ตามเป้าหมายที่วางไว้ ซึ่งในปัจจุบันบริษัทมี AUM อยู่ที่ประมาณ 1,200 ล้านบาท โดยเฉลี่ยจะเติบโตเพิ่มขึ้นราว 500 ล้านบาทต่อเดือน
อย่างไรก็ตามต้องยอมรับว่าในช่วงเริ่มต้นของ บลจ.ทาลิส ลักษณะการเติบโตจะเป็นในแบบค่อยเป็นค่อยไป เนื่องจากเป็น บลจ.น้องใหม่ ที่ไม่มีธนาคารคอยซัพพอร์ตเหมือน บลจ.อื่นๆ บวกกับผลิตภัณฑ์ของ บลจ.ทาลิส ยังมีเฉพาะกองทุนส่วนบุคคลเท่านั้น การขยายการเติบโตของธุรกิจจึงค่อนข้างช้า และยังต้องอาศัยความเข้าใจของลูกค้าต่อนโยบายการบริหารของ บลจ.ทาลิส ที่ไม่มุ่งเน้นสร้างผลตอบแทนสูงสุดให้กับลูกค้าเพียงด้านเดียว แต่จะเน้นสร้างผลตอบแทนจากการลงทุนในระดับดีและสม่ำเสมอต่อเนื่องในระยะยาว
“โดยเฉลี่ยผลตอบแทนจากการลงทุน ภายใต้การบริหารของ บลจ.ทาลิส จะอยู่ที่ประมาณ 10% ในส่วนนี้ลูกค้าที่เข้ามาใช้บริการของบริษัทต้องมีความเข้าใจต่อแนวทางการบริหารเงินของบริษัทเป็นอย่างดี นอกจากนี้ต้องมีความไว้ใจในตัวผู้จัดการกองทุนด้วย เพราะเราไม่ใช่ประเภทที่เน้นสร้างผลตอบแทนสูงตามตลาด หากทำอย่างนั้นย่อมมีโอกาสที่ผลตอบแทนจะผันผวนไปตามภาวะตลาดได้ด้วย แต่เราจะสร้างผลตอบแทนทีดีอย่างสม่ำเสมอไม่ว่าตลาดโดยรวมจะขึ้นแรงหรือลงแรงก็ตาม ซึ่งในบางช่วงผลตอบแทนอาจสูงตามตลาด แต่จะไม่ลงตามตลาด และเน้นสร้างผลตอบแทนที่ดีในระยะยาวด้วย” นายฉัตรพีกล่าว
ด้านนายประภาส ตันพิบูลย์ศักดิ์ ประธานเจ้าหน้าที่การลงทุน บริษัทหลักทรัพย์จัดการกองทุน ทาลิส จำกัด เปิดเผยว่า ในมุมมองของ บลจ.ทาลิส ต่อตลาดหุ้นไทย ยังมีมุมมองเชิงบวกทั้งในปีนี้และต่อเนื่องไปถึงปีหน้า โดยมองว่าในช่วง 1-2 ปีนี้จะเป็นปีที่ดีของตลาดหุ้นไทย ที่จะปรับตัวขึ้นอย่างโดดเด่น และเติบโตได้ดีกว่าตลาดหุ้นต่างประเทศ ซึ่งเป็นผลมาจากการเติบโตของกำไรบริษัทจดทะเบียนที่ในปีนี้คาดจะอยู่ที่ระดับ 7.8 แสนล้านบาท ใกล้เคียงกับระดับสูงสุดในปี 2556 ที่ระดับ 7.9 แสนล้านบาท ขณะที่แนวโน้มในปี 2560 คาดกำไรบริษัทจดทะเบียนจะปรับตัวสูงขึ้นถึงระดับ 8.8 แสนล้านบาท ซึ่งจะทำให้ตลาดหุ้นไทยปรับตัวขึ้นทำนิวไฮได้
ทั้งนี้การปรับตัวของตลาดหุ้นไทยในช่วงที่ผ่านมา ถือว่าปรับตัวดีขึ้นมาโดยตลอดหรือเพิ่มขึ้นประมาณ 8-9% แม้ราคาจะปรับขึ้นมาต่อเนื่อง แต่ บลจ.ทาลิสยังมองว่ายังมีโอกาสอีกมากในตลาดหุ้น โดยเฉพาะนับจากช่วงไตรมาส 3/2559 ตลาดหุ้นไทยจะปรับตัวขึ้นอย่างโดดเด่นต่อเนื่องไปถึงปีหน้า จึงมองว่าตลาดหุ้นไทยยังเป็นทางเลือกลงทุนที่น่าสนใจกว่าหุ้นต่างประเทศ
โดยหุ้นในกลุ่มที่น่าสนใจยังมีหลายบริษัทที่เติบโตได้ดีสวนทางเศรษฐกิจ หากเลือกหุ้นรายตัวในแต่ละเซ็กเมนต์ จะพบว่ามีหุ้นรายตัวที่น่าลงทุนอยู่ อย่างกลุ่มธนาคารพาณิชย์ หากเลือกหุ้นแบงก์ขนาดกลางหรือเล็ก พบว่ายังมีผลการดำเนินงานที่ขยายตัวได้ เช่นเดียวกันกับหุ้นในกลุ่มไฟแนนซ์ ประเภทสินเชื่อรายย่อย สินเชื่อส่วนบุคคลเป็นต้น
“ในปีนี้ บลจ.ทาลิส ประเมินดัชนีตลาดหุ้นไทยไว้ที่ประมาณ 1,500 จุดปลายๆ ส่วนผลตอบแทนหุ้นไทยปีนี้น่าจะอยู่ที่ 10-15% ซึ่งโตส่วนทางตลาดหุ้นต่างประเทศ อย่างหุ้นญี่ปุ่นที่แนวโน้มผลตอบแทนติดลบ คาดปีนี้จะติดลบประมาณ 5-10% ใกล้คียงกับตลาดหุ้นยุโรป ส่วนหุ้นกลุ่มหลักที่เป็นตัวขับเคลื่อนตลาดอย่าง กลุ่มแบงก์ พลังงาน และสื่อสาร มองว่าปีหน้าจะกลับมาโดดเด่นอีกครั้ง ส่วนหุ้นขนาดกลาง-เล็ก ในบางกลุ่มยังน่าสนใจลงทุน” นายประภาศกล่าว
 